Wajdi Mouawad
Wajdi Mouawad er en fransk dramatiker af libanesisk oprindelse. Han flygtede tidligt til Frankrig, var som ung virksom i Canada og slog sig endelig ned i Paris, hvor han i 2016 blev leder af statsteatret La Colline. Han er uddannet skuespiller og har bidraget betydeligt til det aktuelle franske teater med en medrivende og følelsesfuld dramatik.
Som skuespiller har Wajdi Mouawad bl.a. været med i Caligula og Les Justes af Albert Camus, Les Chaises af Eugène Ionesco og Lulu af Frank Wedekind. Han har medvirket ved talrige opsætninger, fx af tragedier af Sofokles.
Hans hovedværk for teatret er trilogien Littéral (1997), Incendies (2003) og Forêts (2006) skabt over tematikken arv og videregivelse. Den allerførste del, Le Sang des promesses, er inspireret af Sofokles' Kong Oedipus, Shakespeares Hamlet og Dostojevskijs Idioten. Her fremstiller Mouawad, med monologer i frie vers, en søns lange forsøg på at begrave sin døde, men stadig deltagende far. I successtykket Incendies træder temaer som eksil og tilbagevenden frem. 
Wajdi Mouawad er belønnet med Grand Prix du théâtre de l'Académie française og Prix de la Francophonie uddelt af Société des auteurs compositeurs dramatiques. Enkelte af hans stykker foreligger som film.